SVT ดีดแรง 9% ลุ้นรายได้ปีนี้โต 25% รับแผนขยาย “เวนดิ้ง แมชชีน”-ลุย CLMV
SVT ดีดแรง 9% ลุ้นรายได้ปีนี้โต 25% รับแผนขยาย “เวนดิ้ง แมชชีน” เพิ่มเป็น 1.70 หมื่นเครื่อง พร้อมเดินหน้าโมเดลธุรกิจแฟรนไชส์ และลุยครอบคลุม CLMV
17 ม.ค. 2565

ผู้สื่อข่าวรายงานว่าวันนี้ (17 ม.ค. 2565) ราคาหุ้นบริษัท ซันเวนดิ้ง เทคโนโลยี จำกัด (มหาชน) หรือ SVT ณ เวลา 15:36 น. อยู่ที่ระดับ 5.65 บาท เพิ่มขึ้น 0.45 บาท หรือ 8.65% โดยทำจุดสูงสุดที่ 5.75 บาท และทำจุดต่ำสุดที่ 5.40 บาท ด้วยมูลค่าการซื้อขาย 223.70 ล้านบาท

โดยบริษัทฯ วางเป้าหมายทิศทางการดำเนินธุรกิจค้าปลีกผ่านเครื่องจำหน่ายสินค้าอัตโนมัติ (เวนดิ้ง แมชชีน :Vending Machine) ภายใต้เครื่องหมายการค้า “SUNVENDING” ในปี 2565 รุกทำตลาดอย่างต่อเนื่อง โดยวางเป้าหมายรายได้เติบโตราว 25% เตรียมขยายเครื่องจำหน่ายสินค้าอัตโนมัติเพิ่มเป็น 17,000 เครื่อง หรือเพิ่มขึ้นประมาณ 2,000 เครื่อง และปรับตู้แบบธรรมดาให้เป็นแบบสมาร์ทเพิ่มเป็น 7,500 เครื่อง โดยติดตั้งหน้าจอ LCD ระบบสัมผัสหวังเป็นช่องทางสร้างรายได้สื่อโฆษณาดิจิทัลเพิ่มด้วย
ขณะเดียวกันบริษัทฯ จะเดินหน้าโมเดลธุรกิจแฟรนไชส์อย่างเป็นทางการในปี 2565 หลังจากเริ่มเปิดสาขาต้นแบบนำร่องปลายปี 2564 โดยเบื้องต้นมีลูกค้าสนใจแฟรนไชส์แล้ว 1-2 ราย ซึ่งรูปแบบแฟรนไชส์จะเป็นอีกช่องทางหนึ่งที่บริษัทฯ ใช้รุกขยายไปต่างประเทศที่จะเริ่มเดินหน้าจริงจังในปี 2565 จากที่ชะงักไปในช่วงโควิดระบาดหนัก โดยมองความเป็นไปได้ที่จะเริ่มจากเวียดนามและลาวก่อนขยายให้ครอบคลุม CLMV
ส่วนการแข่งขันในตลาดที่คู่แข่งจับมือกันเพิ่มความแข็งแกร่งนั้น SVT เชื่อมั่นว่าด้วยจุดแข็งด้านต้นทุน และแผนการขยายจุดติดตั้งตู้ที่มีศักยภาพ จะทำให้บริษัทฯ รักษาอันดับหนึ่งในตลาดตู้จำหน่ายสินค้าอัตโนมัติไว้ได้ โดยมีเป้าหมายเบื้องต้นที่จะรักษาอัตรากำไรขั้นต้นไม่ให้ต่ำกว่า 30% และอัตรากำไรสุทธิไม่ให้ต่ำกว่าปีก่อนหน้า